懷范子以詩贈之
作者：王洋
朝代：宋

paragraphs: 開正占晴符古語，便謂春風徧花塢。
那知天意不可謀，纔告休期便風雨。
急追令節已難尋，臥向空齋思勝侣。
可憐十步五步寬，似隔千山萬山阻。
今朝馮夷巧作便，翦刻天花散飛舞。
峭寒燠沐兩不同，况是南箕正三鼓。
若求此花勝彼花，少霽威嚴無用武。
桑錢未出土未興，緩給豐膏亦無苦。
半分僧室依環堵，滿目愁來不堪數。
需公排日作好詩，細破春愁看幾許。